葛绍体
嘉兴尉府教阅即事
轻风盪宿氛，薄日笼晓晴。
草嫩芟锄易，沙软蹙踏轻。
军容壮而肃，兵器老以刚。
震动击鼓鼙，节止鸣铙钙。
前行萃白旗，后队随红旌。
亲亲云雾披，閴閴烟尘凝。
放箭羽鲜新，张弓角光晶。
{沔氵换麦}丝搭饭玉，赭衫坐盈庭。
犒激券楮叠，簇结巾带横。
叉手最健武，骁势殊掀腾。
跳梁勇投掷，呼喝骄凭陵。
左旋忽右转，此伏俄彼升。
路分寻丈斗，锋合毫厘争。
目与手不谋，须臾悬死生。
傥非教之素，何以所习精。
豫章太史氏，家世冰雪清。
早传师律严，遂识戎阵明。
坐言二十年，不见此宪程。
教场沮洳地，渍雨几浮倾。
荒池倒枯荷，腐水飘乱萍。
旧观喜再还，徒曰练弓兵。
公宇昔零落，华屋今峥嵘。
昔也一概废，今也百度兴。
今昔同此时，人有能不能。
萧萧忧危念，策策夙夜情。
固将宣国威，非惟振家声。
儿戏谁逍遥，老成尚典刑。
嗟乎真将军，亚夫细柳营。